# Agrupació Europea Ciutats de la Ceràmica

L'Agrupació Europea Ciutats de la Ceràmica (AEuCC) és una “agrupació europea de cooperació territorial” (AECT) creada el 7 de gener del 2014 que té per objectiu el desenvolupament territorial i la cooperació territorial en l'àmbit de l'art i l'artesania de la ceràmica.
És un rar exemple d'AECT dedicada a un sector específic d'activitat (en aquest cas la de la ceràmica) no directament relacionat al fet transfronterer; tot i que no és l'únic. Majoritàriament, les altres AECT existents a Europa tenen com a objectiu promoure conjuntament el desenvolupament integral d'un territori en tots els seus diversos àmbits d'activitats econòmiques, culturals i socials.
L'AEuCC promou tan les accions turístiques entorn de la ceràmica com la formació professional dels ceramistes; l'organització d'estudis, seminaris, exposicions i fires; la millora de les tècniques de producció i la innovació; la protecció del medi ambient i la reducció de la pol·lució; el foment de la identitat europea; com la protecció i estudi de l'herència cultural artística i etnogràfica.

## Els seus membres

L'AeuCC agrupa les Associacions de Ciutats de la Ceràmica existents a set estats d'Europa:
* AiCC (Itàlia), que agrupa 46 ciutats
* AfCC (França), 10 ciutats
* AeCC (Espanya), 29 ciutats
* ArCC (Romania), 12 ciutats
* AgCC (Alemanya), 10 ciutats
* AczCC (Txèquia), 3 ciutats
* AptCC (Portugal), 14 ciutats
En total, doncs, l'AeuCC agrupa a 124 ciutats europees de la ceràmica.
La polonesa AplCC va iniciar els tràmits d'adhesió, tot i que de moment és un procés que no s'ha materialitzat.

### Les ciutats dels Països Catalans

De l'àmbit dels Països Catalans hi ha associades 14 ciutats de la ceràmica: La Bisbal d'Empordà, Quart, Sant Julià de Vilatorta, Breda, Argentona, Esplugues de Llobregat, Verdú, La Galera, L'Alcora, Ribesalbes, Onda, Manises, Agost (a l'Alacantí) i Marratxí (a l'illa de Mallorca).

## Règim jurídic i funcionament

Està lògicament dotada d'uns Estatuts i del Conveni constitutiu, documents que estableixen les formes de funcionament i precisen que l'Agrupació es regeix per la legislació espanyola en cas de desacords persistents. La seu oficial és a l'ajuntament de Totana (Múrcia).
L'AECT disposa de cinc òrgans: l'Assemblea, la Presidència (un president i 3 vice-presidents), el Comitè Executiu, un Director, i la Conferència de batlles. De tots ells només és remunerat el càrrec de Director. L'Assemblea es reuneix dos cops a l'any i està composta per 5 membres de cada associació-membre. El Comitè Executiu està format pels presidents de les respectives associacions-membre. I el President (i els vice-presidents) de l'AEuCC és nomenat i renovat per l'Assemblea cada dos anys. La Conferència de batlles es reuneix un cop l'any (normalment coincidint amb la convocatòria de l'Assemblea) i està constituïda pels batlles (o els seus representants) de totes les ciutats associades, i té només un caràcter consultiu o propositiu, però sense poder de decisió pròpia. El poder de decisió correspon a l'Assemblea i al Comitè Executiu.

## Vegeu també

* Agrupació Europea de Cooperació Territorial
* Comitè europeu de les Regions
* Cooperació transfronterera
* Ceràmica de Manises
* Fira del Fang de Marratxí Arxivat 2020-06-07 a Wayback Machine.
* Museu Terracotta de La Bisbal d'Empordà
* Museu del Càntir i Fira internacional de Ceràmica, d'Argentona

## Enllaços externs

* Web oficial de l'AEuCC
* Asociación española de Ciudades de la Cerámica (AeCC)

## Referències

* ↑ «AEuCC Ciudades de la Cerámica» (en castellà). [Consulta: 10 juny 2020].
* ↑ «AEuCC» (en anglès). [Consulta: 10 juny 2020].
* ↑ «Mission and objectives» (en anglès). [Consulta: 10 juny 2020].
* ↑ «Groupement européen de coopération territorile Cittés de la Céramique» (en francès). [Consulta: 10 juny 2020].
* ↑ «Ciudades asociadas» (en castellà). [Consulta: 10 juny 2020].
* ↑ «Organization» (en anglès). [Consulta: 10 juny 2020].
* ↑ «STATUT GECT VILLES DE LA CERAMIQUE» (en francès). [Consulta: 10 juny 2020].
* ↑ «[http://www.aeucc.eu/wp-content/uploads/2015/02/AEuCC-CONVENZIONE_FINALE_20-03-13.pdf CONVENZIONE DI COSTITUZIONE DELLA "AGRUPACIÒN EUROPEA DE COOPERACIÒN TERRITORIAL CIUDADES DE LA CERAMICA, AECT A Responsabilità LIMITADA]» (en italià). [Consulta: 10 juny 2020].